Σκηνικό : Υπόγειο. Γύρω τραυματίες και γυναικόπαιδα. Πρόσωπα : Χρήστος Καψάλης ( γερο-πρόκριτος ) Παπα-Θανάσης Λένω, Κατίνα , Μαριγώ , Βαγγέλιώ , Νικολιός , Χρηστάκης , Τούρκος 1ος , Τούρκος ος

*( Ακούγεται κλάμα μωρού )*

**ΛΕΝΩ** : Σςςςςςς, ησύχασε μωρέ σκασμένο…Τι να σε ταΐσω ; Έξι μέρες έχω να βάλω φαΐ στο στόμα μου.

**ΚΑΤΙΝΑ** : Κοντεύει ένας χρόνος που είμαστε σ’ αυτό το χάλι. Κουράστηκε η ψυχή μου. Δεν αντέχω άλλο πια.

**ΜΑΡΙΓΩ** : Τους πρώτους μήνες έσπαγε τον κλοιό ο καπετάν Μιαούλης. Όλο και κάτι πέρναγε από φαΐ μέσα στο Μεσολόγγι .

**ΒΑΓΓΕΛΙΩ** : Από τότε που χάσαμε τα δυο νησάκια , το Βασιλάδι και τον Ντολμά , πάει κι αυτή η πολυτέλεια. Εφόδιο δεν πέρασε μέσα ούτε για δείγμα.

**ΕΛΙΣΑΒΕΤ**: Προχθές είδα ένα σπουργίτι, κάτι είχε βρει στο χώμα και τσιμπολογούσε . Πόσο το ζήλεψα…

**ΚΑΤΙΝΑ** : Ποιος να το περίμενε ότι θα ζηλεύαμε τα πουλιά ;

**ΜΑΡΙΓΩ** : Πάνε τρεις μήνες που φάγαμε τα σκυλιά του παππού. Από τότε έχω να δω κρέας.

**ΒΑΓΓΕΛΙΩ** : Τυχεροί όσοι τρυπώνουν στους υπόνομους και πιάνουν κανένα

ποντίκι.

**ΛΕΝΩ** :Τούτα δω , τα δικά σου , κάτι κατάφεραν προχθές.

**ΚΑΤΙΝΑ** : Ναι , έπιασαν μια γάτα. Πότε την έσφαξαν , πότε την έγδαραν και την έψησαν , χαμπάρι δεν πήρα.

**ΜΑΡΙΓΩ** : Παιδιά είναι . Το ‘χουν ανάγκη περισσότερο από μας το φαΐ.

**ΕΛΙΣΑΒΕΤ**: Πόσο θ’ αντέξουμε ακόμα;

**ΛΕΝΩ** : Μ’ όλα τα βάσανα ξεχάσαμε και τις γιορτές .

**ΜΑΡΙΓΩ** : Μεγαλοβδομάδα έχουμε .

**ΛΕΝΩ** : Νηστεία όνομα και πράγμα .

**ΚΑΤΙΝΑ**: Να δούμε, θα’ρθει ποτέ για μας η Ανάσταση;

**ΒΑΓΓΕΛΙΩ** : Σωπάστε, ακούω τον γερο-Καψάλη και τον παπα-Γιώργη….…

*( Μπαίνει ο γερο-πρόκριτος με τον παπά, ξυπνούν και τα παιδιά )*

**ΛΕΝΩ** : Καλώς τους γέροντες . Τι χαμπέρια μας φέρνετε απ’ όξω , μωρέ;

**ΠΡΟΚ** : Συναχτήκαμε οι προεστοί τα χαράματα. Εξετάσαμε την κατάσταση και είδαμε ότι δεν πάει άλλο. Βοήθεια δε φαίνεται από πουθενά. Αποφασίσαμε να κάνουμε έξοδο.

**ΕΛΙΣΑΒΕΤ:**  Εξοδο;

**ΠΑΠ**: Σε τρεις μέρες . Ανήμερα την Κυριακή των Βαΐων, στις 11 του μήνα.

**ΛΕΝΩ**: Το λογαριάσατε καλά; Θα πέσουμε στο στόμα του λύκου!

**ΠΑΠ** : Θα φύγουμε νύχτα. Όταν πέσει το σκοτάδι. Δεν θα μας πάρουν χαμπάρι.

**ΠΡΟΚ**. Όσοι είναι γεροί και μπορούν να τρέξουν θα χωριστούν σε τρεις ομάδες. Μπροστά οι πολεμιστές , στη μέση τα γυναικόπαιδα και πίσω αυτοί με το λιγότερο κουράγιο , να βρουν το δρόμο ανοιχτό.

**ΛΕΝΩ**: Τι θα κάνω; Δεν έχω δυνάμεις. Με το ζόρι στέκομαι στα πόδια μου..

**ΚΑΤΙΝΑ** : Εγώ θα πάω , είμαι νέα , έχω και τα παιδιά. Θα τα πάρω και θα δοκιμάσουμε .

**ΕΛΙΣΑΒΕΤ**: Κι εγώ μαζί σας. Έτσι κι αλλιώς χαμένοι είμαστε κι εδώ.

**ΜΑΡΙΓΩ** : Εγώ δεν το κουνάω από δω. Είμαι γριά πια, δε με βαστούν τα πόδια μου. Δεν έχω κι άλλον στον κόσμο , θα περιμένω εδώ τη μοίρα μου κι ότι αυτή μου ‘ χει γραμμένο.

**ΒΑΓΓΕΛΙΩ** : Κι εγώ με το πόδι σακατεμένο απ’ τη γάγγραινα ….ούτε ως την πύλη δεν θα μπορέσω να φτάσω.

**ΠΡΟΚ**: Κι εγώ με τον παπα-Γιώργη θα μείνουμε εδώ μαζί σας . Ούτε εγώ το παρατάω το Μεσολόγγι .

**ΠΑΠ** : Ας γίνει ό,τι είναι απ’ το Θεό γραμμένο !

**Παιδί 1** : Εμείς θα πάμε καπετάνιο. Έχουμε κουράγιο , θα βοηθήσουμε και τη μάνα μας.

**Παιδί 2** : Θα τα καταφέρουμε , είμαστε γρήγοροι στα πόδια.

**ΠΡΟΚ:** Να πάτε να βρείτε τον καπετάν Γιάννη τον Γκούρα. Πείτε του ότι σας στέλνω εγώ , να σας βάλει σε καλό σημείο στην πορεία . Και να ακούσετε προσεχτικά ότι σας πει.

**Παιδί 1 :** Πάμε Χρήστο.

*( Φεύγουν απ’ τη σκηνή . Τρεις μέρες μετά …. )*

**Παιδί 2** : Ήρθε η ώρα γέροντα . Απόψε είναι η βραδιά.

**Παιδί 1** : Σήκω μάνα , φεύγουμε.

**ΚΑΤΙΝΑ** : Να πάρω μερικά πράγματα…

**ΕΛΙΣΑΒΕΤ** : Ας τα πράγματα Κατίνα , το βάρος δε θα μας ωφελήσει.

**ΛΕΝΩ**: Μονο κάνε μου τη χάρη , σε ξορκίζω σ’ ότι έχω ιερό. Πάρε τούτο το βυζανιάρικο , μπας και γλιτώσει η ψυχούλα του το τούρκικο χαντζάρι.

**ΒΑΓΓΕΛΙΩ** : Να πάρτε και τούτον το σταυρό, έτσι, για φυλαχτό. Είναι ολόχρυσος , δώρο γαμήλιο του άντρα μου .

**ΜΑΡΙΓΩ :** Την ευχή μου να’ χετε.

**ΠΡΟΚ** : Ελάτε εδώ , ορέ λιανοπαίδια. Πάρτε τα κουμπούρια μου μωρέ, σ’

εμένα είναι άχρηστα. Να τα προσέξετε. Να σημαδεύετε καλά και να μη χαλάτε χωρίς λόγο τα βόλια σας .

**ΠΑΠ** : Να σας ευλογήσω κι εγώ μωρέ.

*( Λέει μια ευχή στα γρήγορα, φιλιούνται σταυρωτά και βγαίνουν από τη σκηνή . Σε λίγο ακούγεται φασαρία και τουφεκιές , δυνατές φωνές .)*

**ΠΑΠ** : Άρχισε το πανηγύρι. Θεέ μου κάνε να πάνε όλα καλά…

*( Προσεύχονται σιωπηλά .Ξαφνικά μια φωνή :* ***«Οπίσω μωρέ , οπίσω*** *»και μετά από λίγο ουρλιαχτά μαζί με κλάματα )*

**ΠΡΟΚ** : Κάτι δεν πάει καλά…

**ΠΑΠ** : Ακούγονται κραυγές από γυναικόπαιδα…

**ΛΕΝΩ** : Παναγιά μου , βόηθα…

*( Μπαίνει λαβωμένο το Παιδί 1 )*

**Παιδί 1** : Προδοσία καπετάνιο, μας έφαγαν τα σκυλιά… αχ, Θεούλη μου…

*( Ξεψυχάει )*

**ΜΑΡΙΓΩ** : Πάει το άμοιρο….

**ΛΕΝΩ** : Πάει και το καημένο το παιδάκι μου …

**ΒΑΓΓΕΛΙΩ** : Δε θα αργήσει κι η σειρά μας. Ποιος θα κρατήσει τώρα τους άπιστους;

**ΛΕΝΩ** : Κάλλιο να πεθάνω , παρά να πέσω ζωντανή σε χέρι τούρκου.

**ΜΑΡΙΓΩ** :Κι εγώ την ίδια γνώμη έχω.

**ΠΡΟΚ** : Ζωντανοί δεν πιανόμαστε. Θα βάλω φωτιά στο μπαρούτι.

**ΠΑΠ** : Έτσι πρέπει. *( Πάει προς το παράθυρο )*

**ΒΑΓΓΕΛΙΩ** : Γέροντα , βλέπεις τίποτα εκεί έξω;

**ΠΑΠ** : Φωτιές παντού . Σκοτώνουν ότι κινείται. Δε θα αφήσουν τίποτα όρθιο. Ως εδώ ήταν λοιπόν το Μεσολόγγι…

**ΛΕΝΩ** : Ακούγεται ποδοβολητό απ’ έξω.

**ΠΡΟΚ** :Έφτασαν κιόλας τα σκυλιά.

**ΠΑΠ** : Πάρε τη δάδα μπαρμπα-Χρήστο και τράβα κατά τη μπαρούτη.

**ΜΑΡΙΓΩ** : Δώσε φωτιά γέροντα…

**ΒΑΓΓΕΛΙΩ** : Ούτε μια ψυχή ζωντανή στα χέρια τους !

**ΛΕΝΩ** : Γρήγορο Θάνατο για όλους μας.

**ΠΑΠ** :Περίμενε μόνο λίγο να μπουν μέσα , να πάρουμε μερικούς μαζί μας. Θε μου συχώρα με για τούτα τα λόγια μου.

*( Μπαίνουν δυο Τούρκοι )*

**ΤΟΥ 1**: Ελάτε εδώ , έχει τρυπωμένους κάμποσους γκιαούρηδες .

**ΤΟΥ 2**: Σφάξτε ορέ όσους μπορείτε. Ούτε ένας ζωντανός.

*( Ο γερο- Χρήστος ανάβει το μπαρούτη )*

**ΠΡΟΚ** : Σ’χώρα με Παναγιά μου !

**ΠΑΠ** : Κουράγιο αδέρφια , είναι κοντά ο Παράδεισος ….

**ΤΟΥ 1** : Πίσω , μωρέ , θα μας τινάξει στον αέρα ο άπιστος.

**ΤΟΥ 2** : Αλλάχ , Αλλάχ…

**ΠΡΟΚ** : Φωτιά ορέ….

*( Ακούγεται δυνατός κρότος και βγαίνει καπνός. )*

# ΑΥΛΑΙΑ